Ohjaus- ja opetushenkilökunta | Urapalvelut | Sivu 2
Aihearkisto: Ohjaus- ja opetushenkilökunta
Tieteestä toimintaa ja toiminnasta tiedettä
29.5.2015 | Eric E Carver
Helsingin yliopiston Tieteestä toimintaa -verkoston ensimmäinen toimintalukuvuosi päättyi maanantaina 25.5. projektikurssien kehittämispajaan. Noin 40 osallistujaa 6 eri tiedekunnasta kokoontui kuulemaan toistensa kurssikokemuksia, ideoimaan uutta ja kehittämään olemassa olevia projektikursseja.
Urapalveluiden koordinoima Tieteestä toimintaa -verkosto kokoaa yhteen yliopistolaisia, jotka ovat kiinnostuneita kehittämään projektikursseja, jotka perustuvat yhteistyökumppaneilta saatuihin ongelmiin, haasteisiin tai toimeksiantoihin.
Projektikursseja on monenlaisia, mutta yhtenä yhdistävänä tekijänä on halu tarjota opiskelijoille mahdollisuus testata ja kehittää omaa osaamistaan aitojen ongelmien tai haasteiden ratkomisessa. Monet kurssit ovat poikkitieteellisiä.
Minerva-torilla järjestetyssä tilaisuudessa oli innostunut tunnelma ja tekemisen meininki. Useita mielenkiintoisia projektikursseja on suunnitteilla eri tiedekunnissa.
Kehittämispajassa tuli esiin monia kiinnostavia näkökulmia. Itselleni jäi päällimmäiseksi mieleen 5 asiaa.
1. Yhteistyökumppaneiden haasteisiin, ongelmiin tai toimeksiantoihin perustuvat kurssit saavat todella hyvää palautetta opettajilta, opiskelijoilta ja yhteistyökumppaneilta. Yhteistyökurssit voivat olla työläitä ja joskus myös haastavia, mutta niistä saatu oppi ja kokemus ovat todella arvokkaita opiskelijoille, opettajille ja yhteistyökumppaneille.
2. Monitieteisyys ja poikkitieteisyys kursseilla on todella arvokasta, muttei aina helppoa. Yhteisen kielen ja sävelen löytäminen vie aikansa ja vaatii aitoa yhteistyökykyä ja halua. Monitieteinen tiimityö ja ongelmanratkaisu on onnistuessaan äärimmäisen palkitsevaa. Opettajat ja tutkijat kaipaavat tilaa ja aikaa tieteenrajat ylittävien kurssien suunnitteluun.
3. Yhteistyökumppaneiden löytäminen projektikursseilla ei aina ole helppoa. Toisaalta monilla oppiaineilla, laitoksilla ja tiedekunnilla on vahvat olemassa olevat yhteistyösuhteet ja alumniverkostot, joiden avulla haasteita, ongelmia ja toimeksiantoja voi hankkia kursseille. Projektikurssien kehittämispajaan osallistunut Helsingin yliopiston alumniyhdistyksen toiminnanjohtaja Pia Österman lupasi, että alumniyhdistys voi vastaisuudessa tukea kurssien kehittäjiä ja opettajia yhteistyökumppaneiden löytämisessä.
4. Uusien projektikurssien kehittäminen vaatii aikaa, sitoutumista ja johtajuutta. Opetus- ja tutkimushenkilökunnan vaihtuvuus on haaste projektikurssien ja yhteistyösuhteiden kehittämiselle.
5. Psykologian professori Göte Nyman, projektikurssien pioneeri Helsingin yliopistossa, nosti esiin omassa alustuksessaan erittäin arvokkaan näkökulman. Tieteestä toimintaa -ajattelu on hyvä kääntää myös muotoon toiminnasta tiedettä. Yhteistyökurssit antavat erinomaisen mahdollisuuden löytää uudenlaisia tutkimuksen kohteita tai tutkimusnäkökulmia. Projektikurssi voi olla sytyke uudelle tutkimusyhteistyölle ja tutkimushanke voi olla toisaalta hyvä alusta projektikurssille. Poikkitieteelliseen yhteistyöhön perustuvien kurssien tutkiminen on tuottanut arvokasta tietoa oppimisesta (ks. esim. Prowo-hankkeen tutkimukset).
Tieteestä toimintaa -verkostoon voi liittyä täällä: https://elomake.helsinki.fi/lomakkeet/52813/lomake.html
Kategoriat: Ohjaus- ja opetushenkilökunta, Työllistyminen, Työnantajille, Uncategorized @fi, Yrittäjyys	| Avainsanat: monitieteisyys, pedagogiikka, projektikurssit, Tieteestä toimintaa, yhteistyö	| Vastaa
Tieteestä toimintaa -verkoston ensimmäinen vuosi
Helsingin yliopiston Tieteestä toimintaa -verkosto perustettiin projektikurssiverkosto-nimellä elokuussa 2014 Helsinki Think Companyn Viikin tiloissa. Verkosto kokoaa yhteen yliopistolaisia, jotka ovat kiinnostuneita kehittämään projektikursseja, jotka perustuvat yhteistyökumppaneilta saatuihin ongelmiin, haasteisiin tai toimeksiantoihin.
Verkoston perustamiskokoukseen osallistui peräti 50 yliopistolaista, mikä kertoi siitä, että verkostolle oli selvä tilaus. Mukana oli tutkijoita ja opettajia, pedalehtoreita, työelämäorientaatio-opintojen vastuuopettajia ja kehittäjiä ja yhteiskunnallisen vuorovaikutuksen kehittäjiä eri tiedekunnista.
Urapalvelut otti verkoston koordinointivastuun. Tavoitteeksi asetettiin heti alussa laaja yhteistyö yliopiston sisällä muun muassa pedalehtorien, Yliopistopedagogiikan tutkimus- ja kehittämisyksikön (YTY), Opettajien akatemian, viestinnän ja yhteiskuntasuhteiden, ja Helsinki Think Companyn kanssa.
Tieteestä toimintaa -verkosto
Tukee projektikurssipedagogiikan levittämistä, kurssien kehittäjien yhteistyötä ja kokemusten vaihtoa Helsingin yliopistossa.
Verkosto tarjoaa mahdollisuuden poikkitieteelliseen yhteistyöhön, resurssien yhteiseen käyttöön & hyvien käytäntöjen levittämiseen.
Antaa yksittäisille kursseille mahdollisuuden hyödyntää yhteistä Tieteestä toimintaa -nimeä ja verkoston viestintää projektikurssiyhteistyön markkinoinnissa yhteistyökumppaneille.
Verkoston Ensimmäisen toimintavuosi on ollut todella aktiivinen. Sadan jäsenen raja rikkoutui maaliskuussa 2015. Jäseniä on nyt kaikista tiedekunnista.
Syksyllä keskityttiin olemassa olevien kurssien kokemusten ja mallien keräämiseen ja levittämiseen. Konkreettisena tuloksena tästä työstä on projektikurssi-wiki, josta kurssien kehittäjät saavat tukea ja ideoita omaan työhönsä.
Alkuvuodesta 2015 suunniteltiin projektikurssien yhteistä viestintää yhteistyökumppaneiden suuntaan. Tässä yhteydessä verkosto otti käyttöön Tieteestä toimintaa -nimen, joka kuvaa hyvin ajattelua, joita projektikurssipedagogiikan taustalla on. Kurssiyhteistyöstä kiinnostuneille yhteistyökumppaneille suunnatut sivut julkaistaan touko-kesäkuun vaihteessa.
Verkosto on järjestänyt työpajoja, joissa kurssien kehittäjät ovat päässeet jakamaan ajatuksia, toimintamalleja ja kurssikokemuksia. Tiedekuntarajat ylittävä yhteistyö ja kokemusten vaihto onkin ollut yksi suurimmista Tieteestä toimintaa -verkoston vahvuuksista.
Verkostoidea syntyi keväällä 2014 työryhmässä, jossa kehitettiin rinta rinnan valtiotieteellisen tiedekunnan Tieteestä toimintaa -projektikurssia, bio- ja ympäristötieteellisen tiedekunnan projektikurssia ja ympäristönmuutos ja -politiikka oppiaineen monitieteistä Kestävyyttä käytäntöön -projektikurssia.
Tieteestä toimintaa -verkostosta on tehty ajantasainen diasarja, jossa kootusti verkoston esittely, koonti lukuvuoden 2014–15 toiminnasta ja tilastotietoa verkoston jäsenistä: http://www.helsinki.fi/urapalvelut/materiaalit/Projektit/Tieteesta_toimintaa_verkoston_esittely_06_2015.pdf
Ryhmämentorointi – työelämätaidot kehittyvät yhteistyöllä
21.4.2015 | Kimmo K.
Maanantaina 20. huhtikuuta pidettiin yksi tämän vuoden ryhmämentoroinnin päätöstilaisuuksista Siltavuorenpenkereellä. Paikalla oli opiskelijoita, mentoreita, tiedekuntien koordinaattoreita kuin urapalvelutkin.
Ryhmämentoroinnissa Helsingin yliopiston maisteriopiskelija valitsee mentoreista oman urasuunnitelmansa kannalta parhaan vaihtoehdon ja hakee hänen ryhmäänsä. Haku ryhmämentorointiin on joka syksy ja aloitustilaisuus sekä ensimmäiset tapaamiset pidetään ennen joulua. Mentoreina toimivat yliopistosta valmistuneet alumnit, joilla on kokemusta työelämästä ja näkemystä työelämätaidoista. Jokainen ryhmä (aktorit) ja mentori yhdessä päättävät mentorointiohjelman sisällöstä ja toteuttamistavasta. Tavoitteena on kehittää aktoreiden työelämätaitoja, itsetuntemusta ja verkostoja. Mentorointi edellyttää sekä aktoreilta että mentoreilta sitoutumista puoli vuotta kestävään ohjelmaan.
Kauppalehti Tietopalvelujen johtaja Otto Mattsson toimi jo toista kertaa mentorina. Tilaisuudessa Mattsson kertoi näkemyksiään hyvästä mentoroinnista.
Tilaisuudessa puhunut Kauppalehti Tietopalvelujen johtaja Otto Mattsson painotti omille aktoreilleen tavoitehakuisuutta, käytännön tekemistä ja yhdessä oppimista. Mattssonin mukaan työelämässä vaaditaan kykyä tavoitteelliseen toimintaan. Pitää olla jokin tavoite, jota kohti määrätietoisesti pyrkii. Lisäksi parhaiten oppii näkemällä vaivaa ja tekemällä asioita käytännössä sen sijaan, että vain opiskelee asioita teoriassa. Yhtenä ryhmämentoroinnin hyvänä puolena Mattsson näkee ryhmässä oppimisen. Aktorit ovat toistensa parhaita sparraajia ja mentorin tehtävä on ohjata prosessia oikeaan suuntaan.
Mikäli sinua kiinnostaa ryhtyminen mentoriksi tai aktoriksi, ole yhteydessä tiedekuntaasi tai käy osoitteessa https://blogs.helsinki.fi/mentorointi/.
Kategoriat: Ohjaus- ja opetushenkilökunta, Uncategorized @fi	| Avainsanat: aktori, Kauppalehti, mentori, Otto Mattsson, Rymämentorointi	| Vastaa
Urapalvelujen blogi on avattu
30.3.2015 | jyry
Blogikirjoitusten aiheet ja kohderyhmät vaihtelevat. Urapalveluiden laajasta sidosryhmästä jokainen löytää omansa kategorioiden avulla. Blogikirjoitukset voivat olla suunnattu opiskelijoille, työnantajille, opetus- ja ohjausalan ihmisille tai muille urapalvelujen sidosryhmille.
Kategoriat: Ohjaus- ja opetushenkilökunta, Työnantajille, Uncategorized @fi	| 1 vastaus